La Granda Esperanta-Litova vortaro aperis
#000000
Fine de majo aperis La Granda Esperanta-Litova vortaro. La aŭtoro de ĉi tiu ampleksega vortaro estas Petras Čeliauskas – konata litova pedagogo, landesploristo, muzeisto, redaktoro, tradukisto, vortaristo. La vortaron eldonis Monda centro de litovoj kunlabore kun Litova Esperanto-Asocio. Tiom ampleksa Esperanta-litova vortaro en Litovio estas eldonita unuafoje. Ĝi estas 816-paĝa, ĝi enhavas 52000 vortojn inkluzive de asimilitaj propraj nomoj. Estas multaj specimenoj de uzado montrantaj komunaĵojn kaj diferencojn de ambaŭ lingvoj.
#000001
Ĉi tiu vortaro estas rezulto de pli ol 30-jara diligenta laboro. Lastafoje multe pli modesta Esperanta-litova vortaro (samvolume kun la litova-Esperanta vortaro) de Konstantinas Puodėnas aperis en 1988 kaj jam delonge fariĝis raraĵo. Pro tio tiaspeca vortaro en Litovio estas ege bezonata.
#000002
La vortaro estas kompilita surbaze de la akademia vortaro de la nuntempa litova lingvo, litovlingva vortaro de internaciaj vortoj kaj Plena Ilustrita Vortaro de Esperanto. Ankaŭ estis uzitaj multaj aliaj litovaj kaj Esperantaj vortaroj.
#000003
En la vortaro estas prezentita leksiko de la nuntempa moderna Esperanto kaj la plej ofte uzata scienca terminologio. Krom la enkonduko, klarigoj pri strukturo de la vortaro en ĝi estas ankaŭ listo de la leksikografiaj fontoj, kaj listo de la uzitaj mallongigoj. Fine de la libro estas eroj el la Fundamento de Esperanto – la famaj 16 ĉefaj reguloj de Esperanto-gramatiko kun komentoj kaj tabelo pri la evoluo de Esperanto (en 1887 estis 917 radikaj vortoj, en 1905 – 2930 radikaj vortoj, en 1934 – 7866 radikaj vortoj kaj en 1970 – jam 15250 radikaj vortoj), diversaj gramatikaj tabeloj. Krome estas publikigita tabelo de la ĉiujaraj Baltiaj Esperanto-Tagoj, laŭvice organizataj en Latvio, Litovio kaj Estonio ekde 1959 ĝis nun.
#000004
La eldonkvanto estas 1000 ekzempleroj. Ĝin presis “Balto print”. La eldonadon de la vortaro financis kelkaj litovaj firmaoj kaj apartaj personoj inkluzive de esperantistoj.
#000006
La konciza historio de Esperantaj-litovaj kaj litovaj-Esperantaj vortaroj estas jena.
#000008
La unua litova-Esperanta vortareto aperis en 1921, sed ĝi estis nur 80-paĝa. Balys Giedra kaj Petras Lapienė en 1940 preparis plenan litovan-Esperantan vortaron (ĉirkaŭ 35000 vortoj), ĝi estis transdonita al presejo, sed la soveta okupacio neniigis ĉi tiun grandiozan laboron. Nur post 20 jaroj en 1960 ekz. estis eldonita malpli vasta litova-esperanta vortareto de Stasys Sabalis (5000 vortoj, 15000 ekzempleroj). Poste pri vortaroj okupiĝis ĉefe Konstantinas Puodėnas. En 1988 aperis 40 mil ekzempleroj de lia duflanka Esperanta-litova kaj litova-Esperanta vortaro, redaktita de Adomas Vaitilavičius. Ĝia dua parto ampleksas 195 paĝojn (ĉirkaŭ 15000 vortoj).
Antaŭ kvin jaroj okaze de la centjariĝo de Litova Esperanto-Asocio aperis la Granda Litova-Esperanta vortaro de Petras Čeliauskas (816 paĝoj, 45000 vortoj).
#000009
La novan vortaron eblas aĉeti en Monda centro de litovoj (Kaŭno, strato Daukanto 11) kaj en Litova Esperanto-Asocio. Ĝi kostas 25 eŭrojn.
#000010
La vortaro estis premiere prezentita por la esperantista publiko la 20an de majo kadre de la 16a seminario-kampadejo de esperantistaj ĵurnalistoj apud Kaŭno. La prezentadon partoprenis la 94-jara Esperanto-veterano Petras Čeliauskas.
#000011
Ampleksaj artikoloj pri la vortaro jam aperis en 12 litovlingvaj novaĵretejoj kaj gazetoj. Aperos ankoraŭ kelkaj.
#000012
Ĝi estas artikolo el la junia (somera) eldono de La Ondo de Esperanto (2023).
Ĉe represo aŭ citado bonvolu nepre indiki la fonton:
Rete: La Ondo de Esperanto 
#000015
Demonstraj versioj de “La Ondo”
Musklaku la kovrilon por legi pliajn informojn.
#000018
Demonstraj versioj de “La Ondo”
#000019